(ສພຊ) ໃນວັນທີ 6 ທັນວາ 2018 ທີ່ຫ້ອງປະຊຸມສະພາແຫ່ງຊາດ (ຫລັກ 6) ນະຄອນຫລວງວຽງຈັນ, ໂດຍການເປັນປະທານຂອງທ່ານ ສົມພັນ ແພງຄຳມີ ຮອງປະທານສະພາແຫ່ງຊາດ ກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດຊຸດທີ VIII ແມ່ນຢູ່ໃນວາລະແຫ່ງຊາດພິຈາລະນາ ແລະ ຮັບຮອງເອົາບັນດາກົດໝາຍ ສ້າງໃຫມ່, ປັບປຸງ ແລະ ທາບທາມ, ເຊິ່ງບັນດາສະມາຊິກສະພາແຫ່ງຊາດ (ສສຊ) ໄດ້ສືບຕໍ່ສຸມສະຕິປັນຍາເຂົ້າໃນການປະກອບຄຳຄິດຄຳເຫັນໃສ່ຮ່າງປະມວນກົດໝາຍແພ່ງ; ຈາກນັ້ນ, ຕາງໜ້າອະນຸກຳມະການສ້າງຮ່າງກົດໝາຍດັ່ງກ້າວ ໄດ້ໃຫ້ຄວາມກະຈ່າງແຈ້ງຕໍ່ບັນດາບັນຫາທີ່ ສສຊ ຍັງມີຄວາມສົນໃຈ ເປັນຕົ້ນແມ່ນກ່ຽວກັບກົດໝາຍວ່າດ້ວຍຄອບຄົວ ເຊັ່ນ: ການຍ່າຮ້າງດ້ວຍຄວາມສະໝັກໃຈ, ການຮ່ວມປະເວນີການກ່ອນການເອົາກັນເປັນຜົວ-ເມຍ, ການໜັ້ນໝາຍ ຫລື ການສູ່ຂໍ, ການບໍ່ປະຕິບັດຕາມການໝັ້ນໝາຍ ຫລື ສູ່ຂໍ, ການແບ່ງປັນຊັບເດີມ ຫລື ສິນສົມສ້າງ ແລະ ບັນຫາອື່ນໆອີກຈຳນວນໜຶ່ງ. ໃນຕອນທ້າຍ ປະທານກອງປະຊຸມສັງຫລຸບສັງລວມການປະກອບຄໍາເຫັນ ແລ້ວໄດ້ສະເໜີໃຫ້ ສສຊ ໃຊ້ສິດຂອງຕົນລົງຄະແນນສຽງຮັບຮອງເອົາ ຮ່າງປະມວນກົດໝາຍແພ່ງ, ເຊິ່ງຜົນຂອງການລົງຄະແນນສຽງແມ່ນເຫັນດີ 108 ທ່ານ, ບໍ່ເຫັນດີ 10 ທ່ານ ບໍ່ອອກສຽງ 0 ທ່ານ ລວມ 118 ສຽງ.
ວັນທີ 7 ທັນວາ 2018, ໂດຍການເປັນປະທານຂອງທ່ານ ບຸນປອນ ບຸດຕະນະວົງ ຮອງປະທານສະພາແຫ່ງຊາດ ກອງປະຊຸມໄດ້ຮັບຟັງການສະເໜີຮ່າງກົດໝາຍວ່າດ້ວຍທະນາຄານທຸລະກິດ (ປັບປຸງ) ຈາກທ່ານ ສອນໄຊ ສິດພະໄຊ ຜູ້ວ່າການທະນາຄານ ແຫ່ງ ສປປລາວ; ພາຍຫລັງປະທານກອງປະຊຸມໄດ້ເຈາະຈີ້ມ ແລະ ໃຫ້ທິດຊີ້ນຳໃນການປະກອບຄຳເຫັນ ບັນດາທ່ານ ສສຊ ໄດ້ມີຄຳຄິດຄຳເຫັນຢ່າງມີຈຸດສຸມ ແລະ ກົງໄປກົງມາຕໍ່ຮ່າງກົດ ໝາຍດັ່ງກ່າວ; ພ້ອມດຽວກັນນັ້ນ, ຕາງໜ້າອະນຸກຳມະການປັບປຸງຮ່າງກົດໝາຍກໍໄດ້ໃຫ້ຄວາມກະຈ່າງແຈ້ງເພີ່ມຕື່ມ. ພາຍຫລັງ ປະທານກອງປະຊຸມສະຫລຸບສັງລວມ ການປະກອບຄໍາເຫັນ ແລ້ວໄດ້ສະເໜີໃຫ້ ສສຊ ໃຊ້ສິດຂອງຕົນ ລົງຄະແນນສຽງຮັບຮອງເອົາ ຮ່າງປະມວນກົດໝາຍແພ່ງ, ເຊິ່ງຜົນຂອງການລົງຄະແນນສຽງແມ່ນເຫັນດີເປັນສຽງສ່ວນຫລາຍ.
(ນາງ ສຸພາວັນ ຫອມສະນິດ)